**A Lakosság Figyelmébe!**

Tájékoztatom, hogy egy súlyos, 50 éve nem látott állatbetegség, a ragadós száj- és körömfájás jelent meg Magyarországon Győr-Moson-Sopron vármegyében.

A ragadós száj- és körömfájás megelőzése, megjelenésének minél előbbi felderítése érdekében az alábbiakra hívom fel a figyelmüket.

A betegség a sertéseket, szarvasmarhákat, juhokat, kecskéket betegíti meg. Rendkívül ragályos, gyorsan tud terjedni. Fertőzés közvetítésében a fertőzött állatokon kívül a ragályfogó tárgyak, eszközök, állati termékek a legfontosabbak, de az ember is szerepet játszhat, hiszen a ruháján, lábbelijén, nyálkahártyáján megtapadhat a kórokozó.

-A megelőzés szempontjából ebből következően a fogékony állatállomány tartásának minél zártabbá tétele, az állattartó helyen idegen eszközök, járművek, állatok, emberek forgalmának a minimálisra csökkentése, a telepre belépő dolgozók átöltözése, illetve minden belépő ember kezének és lábbelijének, a járművek kerekeinek a fertőtlenítése nélkülözhetetlen.

-A minél előbbi felderítés érdekében fontos, hogy minden esetben, amikor fogékony állatán levertséget, étvágytalanságot, fokozott nyáladzást, sántaságot, közelebbről megnézve a szájban, illetve a lábvégeken hólyagokat, fekélyeket észlel, jelezni kell azt a szolgáltató vagy hatósági állatorvosnak. A bejelentési kötelezettséget ennél a betegségnél a vonatkozó jogszabályok is előírják.

A betegség tüneteiről bővebb, közérthető információ olvasható a NÉBIH tematikus honlapján ( <https://portal.nebih.gov.hu/rszkf>).

**dr. Tamás Péter Ferenc**

**vármegyei főállatorvos**

**Szabolcs-Szatmár-Bereg Vármegyei**

**Kormányhivatal**